钦定古今图书集成/明伦汇编/氏族典/第244卷 > 张邦昌
## 钦定古今图书集成/明伦汇编/氏族典/第244卷 > 张邦昌

按《宋史张邦昌传》：“邦昌，字子能，永静军东光人也。举
进士，累官大司成。政和末，由知洪州改礼部侍郎。宣
和元年，除尚书左丞，迁中书侍郎。钦宗即位，拜少宰，
进太宰，为河北路割地使。初，邦昌力主和议，时粘罕
兵又来侵，上书者攻邦昌私敌，社稷之贼也，遂黜邦
昌为观文殿大学士、中太一宫使，罢割地议。其冬，金”
人陷京师，帝再出郊，留青城。明年春，吴幵、莫俦自金
营持文书来，令推异姓堪为人主者从军前备礼册
命。留守孙傅等不奉命，金人怒，复遣幵、俦促之，劫傅等，计无所出。适尚书员外郎宋齐愈至自外，众问金
人意所主，齐愈书“张邦昌”三字示之，遂定议以邦昌
治国事。金人奉册宝至，邦昌北向拜舞，受册即伪位，
僭号大楚。二帝北迁，金师既还，邦昌降手书赦天下。
吕好问谓邦昌曰：“人情归公者，劫于金人之威耳。金
人既去，能复有今日乎？康王居外久，众所归心，曷不
推戴之？”又谓曰：“为今计，当迎元祐皇后，请康王早正
大位，庶获保全。”监察御史马伸亦请奉迎康王，邦昌
从之，降手书请元祐“皇后垂帘听政，以俟复辟。”书既
下，中外大悦。太后御内东门小殿，垂帘听政。邦昌以
太宰退处内东门资善堂。王即皇帝位，相李纲。徙邦
昌太保、奉国军节度使，封同安郡王。纲上书极论邦
昌，责授昭化军节度使、潭州安置，赐死。